दिल्ली के मुख्यमंत्री अरविंद केजरीवाल ने प्रधानमंत्री नरेंद्र मोदी पर एक बार फिर से करारा जुबानी हमला बोला है। सीएम केजरीवाल ने देश के सबसे धनी व्यक्ति और रिलायंस इंडस्ट्रीज के प्रमुख मुकेश अंबानी के तार पीएम मोदी से जोड़ दिए हैं। उन्होंने इस बार रिलायंस फाउंडेशन के प्रस्तावित जियो इंस्टीट्यूट को लेकर मोदी सरकार की तीखी आलोचना की है। बीजेपी के वरिष्ठ नेता और पूर्व केंद्रीय मंत्री यशवंत सिन्हा के ट्वीट को रिट्वीट करते हुए सीएम केजरीवाल ने लिखा, ‘पहले कांग्रेस सरकार अंबानी की जेब में थी, अब मोदी सरकार अंबानी की जेब में है। कुछ भी बदला है क्या?’ दरअसल, मानव संसाधन विकास मंत्रालय ने कुछ दिनों पहले ‘इंस्टीट्यूसंस ऑफ एमिनेंस’ की सूची जारी की थी। इसमें रिलायंस फाउंडेशन के प्रस्तावित जियो इंस्टीट्यूट को भी जगह दी गई थी। यशवंत सिन्हा ने केंद्र के कदम की कड़ी आलोचना की थी। उन्होंने ट्वीट किया था, ‘जियो इंस्टीट्यूट की अभी तक स्थापना भी नहीं की गई है। यह अस्तित्व में ही नहीं है। इसके बावजूद सरकार ने इसे एमिनेंस का टैग दे दिया। मुकेश अंबानी होने का यही महत्व है।’